Consiliul European, 15-16 iunie 2006. 
O nouă etapă a dezbaterii despre viitorul Europei

1. Consiliul European despre o nouă etapă a dezbaterii asupra viitorului Europei

La Consiliul European desfăşurat în 15 şi 16 iunie 2006, şefii de state şi guverne au analizat principalele provocări cu care se confruntă Uniunea Europeană şi au decis să prelungească perioada de reflecţie asupra Tratatului Constituţional
, începută în iunie 2004, până în anul 2008.

La Consiliul European s-a apreciat că, în primul an al acestei dezbateri, Uniunea Europeană a optat pentru “o abordare pe două niveluri” care a urmărit, pe de o parte, procesul politic al ratificării şi, de cealaltă parte, crearea unei Europe a rezultatelor (sau a proiectelor) care să răspundă aşteptărilor şi aspiraţiilor cetăţenilor.

Consiliul European a decis calendarul viitoarelor acţiuni: prelungirea perioadei de reflecţie până în iunie 2007, dată la care Germania, care va prelua preşedinţia Uniunii Europene, va prezenta propuneri concrete referitoare la viitoarele etape. Aceste propuneri ar urma să fie puse în practică de Franţa, în cursul preşedinţiei din cel de-al doilea semestru al anului 2008, înainte de desfăşurarea alegerilor pentru  Parlamentul European şi înnoirea Comisiei Europene, în 2009. În cadrul dezbaterilor, s-a cerut Franţei şi Olandei să găsească singure soluţiile la impasul constituţional existent în ţările lor.

În Concluziile Consiliului European, au fost menţionate  măsurile pentru îmbunătăţirea funcţionării Uniunii Europene, chiar înainte de modificarea Tratatului, cum ar fi acelea de a face publice lucrările sesiunilor Consiliului şi a implica mai mult parlamentele naţionale în procesul legislativ.
 Consiliul va organiza, de asemenea, dezbateri publice pe teme importante ale Uniunii Europene. La reuniune s-a precizat faptul că cetăţenii vor putea urmări şedinţele publice printr-un sistem video pe site-ul Consiliului. În acelaşi sens, Consilul va adopta o iniţiativă a Comisiei prin care se vor transmite noile propuneri legislative şi documente de consultare direct parlamentelor naţionale. Consiliul, Parlamentul European şi Comisia Europeană  vor stabili o “listă standard” pentru a verifica conformitatea legislaţiei europene cu principiile subsidiarităţii şi proporţionalităţii.

În etapele următoare, parlamentul finlandez va ratifica probabil Tratatul Constituţional, iar în 2007 va fi celebrată a 50-a aniversare a Tratatelor de la Roma.

Premierul Italiei, Romano Prodi, a rezumat situaţia afirmând că adevăratele dezbateri asupra Constituţiei nu vor putea începe decât în timpul preşedinţiei Germaniei şi după alegerile din Franţa.

Premierul britanic, Tony Blair, a remarcat faptul că Europa are nevoie de reguli noi de funcţionare, dar forma acestor înnoiri rămâne o problemă deschisă.

În timpul perioadei de reflecţie, liderii europeni au decis  concentrarea activităţii Uniunii Europene pentru obţinerea unor rezultate concrete şi pentru realizarea proiectelor. Cancelarul german, Angela Merkel, a afirmat că trebuie demonstrat că Uniunea Europeană este receptivă la preocupările oamenilor. Pentru realizarea “Europei proiectelor”, în cadrul Consiliului European au fost abordate probleme importante precum energia, imigraţia sau crizele umanitare.

În concluzie, principalele decizii ale Consiliului European au amânat, pe termen mai lung, măsurile referitoare la adoptarea Constituţiei, prelungind astfel perioada de reflecţie definită anterior. 

Comisia Europeană a manifestat preocuparea în legătură cu adoptarea Constituţiei europene, propunând noi modalităţi de realizare a consensului. În acest scop, se preconizează elaborarea unei noi Declaraţii solemne în care să fie prezentate valorile şi obiectivele Europei, precum şi angajamentul comun al statelor membre de a le respecta. Comisia Europeană a elaborat un “Plan D” pentru Democraţie, Dialog şi Dezbatere, care s-a desfăşurat în statele membre ale Uniunii Europene. După un an, preşedinţia austriacă a analizat, la Consiliul European din 15-16 iunie 2006, rezultatele acestor dezbateri. 

Contribuţia Comisiei Europene la acest Consiliu a constat în elaborarea unor Comunicări intitulate Un proiect pentru cetăţeni: a produce rezultate pentru Europa
 şi Perioada de reflecţie – Planul D.

Soluţiile propuse în aceste documente au vizat, în general, crearea unei pieţe unice în secolul XXI, lansarea unei agende pentru acces şi solidaritate, îmbunătăţirea politicilor europene în domeniul libertăţii, securităţii şi justiţiei, organizarea unei dezbateri asupra extinderii şi întărirea rolului Uniunii Europene pe scena internaţională.

Tot la Consiliul European din iunie a fost prezentată o sinteză a dezbaterilor ce s-au desfăşurat în perioada de reflecţie care a pus în evidenţă nivelul de cunoaştere şi interes referitor la modul de funcţionare a instituţiilor europene şi aşteptările cetăţenilor faţă de rezultatele politicilor europene.

2. Comunicarea Comisiei Europene către Consiliul European intitulată “Un proiect pentru cetăţeni. A produce rezultate pentru Europa”

a) Semnificaţia politică a proiectului

În deschiderea documentului, Comisia Europeană a menţionat faptul că, în contextul mondializării, provocările pentru Uniunea Europeană devin din ce în ce mai actuale. Comisia Europeană a apreciat, de asemenea, că procesul construcţiei europene este o reuşită ce a deschis o eră a păcii, a prosperităţii şi stabilităţii, fără precedent în istoria sa, şi care a atenuat, pentru cetăţenii ei, efectele şocurilor provenite din exterior.

În document se afirmă că principiile şi valorile Uniunii Europene – libertatea, democraţia, statul de drept, toleranţa, solidaritatea, progresul prin cooperare paşnică – nu s-au schimbat, iar astăzi ele au aceeaşi importanţă ca în momentul semnării Tratatului de la Roma. Un rol central au avut, de asemenea, bogăţia şi diversitatea culturală care constituie identitatea europeană.

După 50 de ani, atât Europa, cât şi lumea s-au schimbat, Uniunea Europeană fiind nevoită să-şi promoveze şi să-şi apere valorile într-un context diferit şi dificil. Reuniunea de la Hampton Court, din octombrie 2005, a pus în evidenţă consensul politic referitor la importanţa acestor provocări şi rolul primordial al Uniunii Europene în procesul modernizării şi reformelor europene. În 50 de ani, aşteptările cetăţenilor faţă de Uniune au crescut, ceea ce a sporit responsabilitatea conducătorilor europeni. Cetăţenii europeni vor să înţeleagă ceea ce face Uniunea Europeană şi modul în care aceasta acţionează. Ei vor, de asemenea, să-şi spună cuvântul în legătură cu politicile europene, considerând că instituţiile europene sunt prea departe de cetăţeni. În proiect se menţionează că Tratatul constituţional a încercat să reducă această distanţă, iar Comisia Europeană a reafirmat sprijinul pentru valorile şi principiile pe care Constituţia le promovează, ca şi pentru îmbunătăţirile propuse pentru a spori eficacitatea, transparenţa şi controlul exercitat de cetăţeni. Documentul menţionează că ratificarea Tratatului constituţional s-a realizat în 15 state membre, dar a întâmpinat dificultăţi în altele.

Dezbaterile ce s-au desfăşurat în cadrul Planului D (Democraţie, Dialog, Dezbatere) au arătat că cetăţenii europeni cer ca Uniunea Europeană să lanseze mai multe iniţiative în domeniile creării unor noi locuri de muncă, ale gestionării mondializării, ale luptei împotriva terorismului şi crimei organizate, ale dezvoltării durabile şi solidarităţii. Comisia Europeană a reamintit că, pentru a răspunde acestor aşteptări, Uniunea Europeană a elaborat Strategia de la Lisabona în favoarea creşterii economice şi ocupării forţei de muncă, a unui nou program social şi a unui spaţiu european al libertăţii, securităţii şi justiţiei. Uniunea Europeană are misiunea să transforme această strategie în avantaje concrete, dar, în acelaşi timp, să obţină susţinerea cetăţenilor europeni pentru realizarea proiectelor. În acest context, încrederea în Europa îşi are rădăcinile în priorităţile construcţiei europene: prosperitate, solidaritate şi dinamizare în scopul creşterii şi ocupării forţei de muncă. Această susţinere ar putea fi mobilizată spre realizarea marilor proiecte precum Erasmus, Galileo, Institutul European al Tehnologiei sau pentru dezvoltarea capacităţii europene de protecţie civilă. Conform poziţiei Comisiei Europene, atât politicile cât şi proiectele trebuie să fie incluse într-un program politic coerent, de apropiere a cetăţenilor de noul Tratat Constituţional. În acest context, s-a apreciat că este esenţială relaţia dintre o nouă reglementare instituţională şi consolidarea unui proiect de viaţă comun.

În documentul elaborat de Comisia Europeană, se precizează că un asemenea demers necesită afirmarea unei voinţe politice europene, în statele membre şi în regiuni. În cadrul Uniunii Europene, instituţiile eficiente sunt simbolul naturii politice a proiectului european. Instituţiile europene, însă, nu pot redinamiza singure Europa, care, trebuie să fie democratică, nu doar o construcţie administrativă. Adeziunea comună la acest obiectiv este esenţială şi, de aceea, anul viitor, cu ocazia aniversării a 50 de ani de la semnarea Tratatului de la Roma, s-ar putea semna o Declaraţie a statelor membre, a Comisiei Europene şi a Parlamentului European şi angajamentul de a obţine rezultate conform acestei Declaraţii.

Referitor la Proiectul “O Europă a rezultatelor”, Comisia Europeană a considerat că acesta va contribui la mobilizarea în direcţia realizării păcii, prosperităţii şi solidarităţii, în contextul mondializării. În acest scop, se impune realizarea unei pieţe unice deschise şi eficiente, transpunerea în realitate a libertăţilor fundamentale ale cetăţeanului, consolidarea solidarităţii, dezvoltarea durabilă şi creşterea gradului de securitate. În document se apreciază că acest proiect este un proiect pentru toţi cetăţenii Europei, bazat pe rezultatele obţinute până în prezent şi încrederea în viitor.

Principalele coordonate ale acestui proiect sunt: un nivel mai ridicat de integrare economică; oferirea de posibilităţi, acces şi solidaritate; libertate, securitate şi justiţie; extinderea Uniunii Europene în lume; un buget corespunzător acestui proiect; o Europă întemeiată pe parteneriat şi o nouă reglementare instituţională.

b) Un grad mai ridicat de integrare economică: o piaţă unică pentru secolul al XXI-lea

În Proiectul pentru cetăţeni – rezultate pentru Europa se menţionează marile provocări şi posibilităţi pe care noul secol le deschide pentru economia europeană. Comisia Europeană a subliniat că crearea Pieţei unice europene, cu aplicarea unei politici de concurenţă eficiente, a adus avantaje enorme cetăţenilor Uniunii Europene, deschizându-le multe posibilităţi de alegere, mai ales în domeniul comunicaţiilor şi transportului aerian. Acestea au oferit posibilitatea lansării monedei unice europene care, la rândul ei, a stimulat piaţa unică şi a consolidat integrarea financiară şi economică. În acest context, modernizarea economiilor statelor membre a dus la favorizarea creşterii economice şi la crearea de locuri de muncă pentru toţi cetăţenii.

În document se afirmă că a venit timpul bilanţului integrării economice, mai ales al funcţionării pieţei unice, şi de a privi spre viitor, abordând următoarele probleme: 

· Cum s-a înfăptuit ceea ce s-a realizat deja? Care sunt limitele, lacunele existente? În proiect se face referire, mai ales, la nevoia unei integrări în domeniul energiei, pieţelor financiare sau la restricţiile existente legate de libera circulaţie a lucrătorilor. Aceste lacune au afectat în primul rând cetăţenii, ducând la creşterea preţurilor la energie, a serviciilor bancare, telefoniei mobile, asigurărilor brevetelor comunitare etc.

· Cum se pot identifica provocările viitorului? În proiect se afirmă că Uniunea Europeană trebuie să realizeze strategia de la Lisabona, perfecţionându-se Uniunea Economică şi Monetară, precum şi piaţa unică. Politica economică şi europeană trebuie să ia în considerare presiunile externe, mai ales în domeniul competitivităţii şi să sesizeze avantajele globalizării în domeniul investiţiilor şi exporturilor. O piaţă unică puternică, deschisă şi competitivă poate constitui un element fundamental al răspunsului european la provocările globalizarii.

· Dispune Europa de mecanisme mai eficiente pentru realizarea pieţei unice? În document se apreciază că, în ultimii ani, mijloacele integrării economice au evoluat şi că există noi modalităţi de stimulare a spiritului întreprinzător şi de inovare. Comisia Europeană este gata să colaboreze, în spirit de parteneriat, cu statele membre pentru funcţionarea sistemului şi pentru a sprijini investiţiile.

În concluzie, în acest domeniu, Comisia Europeană se angajează să elimine ultimele obstacole în calea evoluţiei pieţei unice, pentru a permite cetăţenilor şi antreprenorilor europeni să beneficieze de avantajele Uniunii Europene. În acest scop, se propune o reexaminare în profunzime a pieţei unice, pentru a determina măsurile ce trebuie luate. Comisia Europeană va prezenta anul viitor Consiliului şi Parlamentului un raport – Piaţa unică a secolului XXI – care va cuprinde propuneri concrete de acţiune în domeniu. Comisia Europeană va urma Strategia de la Lisabona şi va urmări perfecţionarea Uniunii Economice şi Monetare.

c) Posibilităţile oferite, accesul şi solidaritatea

Conform viziunii Comisiei Europene prezentate în document, măsurile în direcţia unei mai bune integrări economice trebuie să fie luate în vederea reafirmării unor valori de tip federalist şi fundamentale: solidaritatea.

În acest scop, pentru a menţine finanţarea publică a sistemului de sănătate protecţie socială şi de pensii, ar trebui constituită “o nouă lume a muncii”, în care europenii să trăiască mai mult, să păstreze structurile familiale tradiţionale, să fie promovată egalitatea între femei şi bărbaţi, să se poată face adaptarea la noile tendinţe ale migraţiei şi să se poată combate sărăcia în grupurile defavorizate.

La nivelul Uniunii Europene se vor analiza schimbările radicale din societate şi se va acorda sprijin pentru găsirea unor soluţii durabile. În acest context, este important să fie promovate şi să fie garantate dreptul la locul de muncă, creând, în acelaşi timp, altele noi. Statele membre noi pun accentul pe aplicarea unor politici active pe piaţa muncii, combătând şomajul, mai ales la nivelul tinerilor. În Strategia de la Lisabona a fost menţionat faptul că “o bună utilizare a forţei de muncă este cea mai bună protecţie contra excluderii sociale”.

Politicile şi programele pentru solidaritate europeană vor favoriza o calitate a vieţii ridicată, o mai mare coeziune socială şi vor creşte posibilităţile oferite cetăţenilor Uniunii prin colaborarea cu autorităţile naţionale, regionale, prin parteneriatele sociale ce vor promova dialogul social şi implicarea societăţii civile. Susţinerea solidarităţii se va realiza, complementar, şi prin accesul la educaţie, la servicii sociale, la forme diverse de protecţie socială. Solidaritatea va trebui extinsă şi la generaţiile viitoare prin lansarea unor iniţiative eficiente, în acord cu evoluţia demografică şi de mediu.

Anul viitor, Comisia Europeană va realiza un bilanţ detaliat al evoluţiei societăţii europene şi va lansa un program în domeniul solidarităţii. Se va elabora o “carte” a drepturilor care va permite oricărui cetăţean să îşi cunoască drepturile şi să aibă acces pentru respectarea lor.

d) Libertate, securitate şi justiţie

În Proiectul pentru cetăţeni se afirmă că fiecare cetăţean european trebuie să fie convins că Uniunea Europeană va lua măsurile, astfel încât Europa să fie un continent în care se trăieşte bine şi unde securitatea este garantată respectându-se libertatea individuală şi a celorlalţi. În acest scop, acţiunile în acest domeniu vor fi amplificate astfel încât să se realizeze:

· concentrarea pe respectul şi consolidarea drepturilor fundamentale pentru toţi, lărgind noţiunea de cetăţenie europeană;

· întărirea măsurilor antiteroriste prin cooperarea serviciilor şi autorităţilor judiciare;

· asigurarea protecţiei frontierelor externe printr-un sistem integrat de protecţie şi pază, pe baza unor reguli şi proceduri comune;

· aplicarea unui regim comun de acordare a azilului european, până în 2010, prin armonizarea criteriilor şi procedurilor;

· coordonarea unei politici de migraţie comune printr-o mai bună integrare a imigranţilor, combaterea imigraţiei clandestine şi reţelelor de traficanţi, în colaborare cu terţe părţi;

· creşterea gradului de cooperare poliţienească şi judiciară,bazată pe recunoaştere mutuală;

· utilizarea mecanismelor destinate combaterii ameninţărilor legate de securitatea cetăţenilor în toate domeniile, în special alimentaţie, sănătate şi bioterorism;

· dezvoltarea cooperării în domeniul consular, pentru protejarea cetăţenilor europeni, în terţe ţări.

În document se subliniază faptul că, în unele domenii, este dificilă realizarea controlului democratic al deciziilor la nivelul Uniunii Europene. Comisia Europeană va prezenta o iniţiativă pentru exercitarea controlului în acest domeniu.

e) Extinderea

În document, procesul extinderii a fost apreciat ca un motor puternic de difuzare a păcii, democraţiei şi prosperităţii pe continent şi un purtător al intereselor, valorilor şi influenţei Europei în lume. Prin procesul extinderii Uniunii Europene s-au susţinut transformările social-politice în fostele dictaturi, în beneficiul tuturor statelor membre. Deşi fiecare etapă a extinderii a fost însoţită de manifestarea unor îndoieli, Uniunea Europeană a demonstrat capacitatea sa instituţională, financiară şi politică de a integra noi state membre.

Comisia Europeană a subliniat că ultima extindere, din 2004, a avut, înainte de toate, o dimensiune politică şi strategică cu adevărat istorică, reunificând Europa. Ea a fost, în acelaşi timp, un succes economic, dinamizând economia europeană, creşterea economică şi creând noi locuri de muncă.
 Majoritatea cetăţenilor europeni şi-au exprimat acordul faţă de acest proces, dar o altă parte a pus în discuţie ritmul şi amploarea sa. Comisia Europeană precizează în document că Uniunea Europeană va trebui să-şi respecte angajamentele luate, dar va deschide o dezbatere referitoare la extinderea viitoare.

Referitor la capacitatea Uniunii Europene de a se adapta la integrarea de noi state, în document se reaminteşte că încă de la Consiliul European de la Copenhaga (1993) au fost propuse reforme instituţionale, politice şi bugetare, menite a asigura reuşita extinderii din mai 2004. Uniunea Europeană a demonstrat, de fapt, capacitatea de a integra noi state, păstrându-şi eficacitatea şi servind cauza comună europeană.

În concluzie, Comisia Europeană va susţine dezbaterea referitoare la efectul extinderilor şi la capacitatea Uniunii Europene de a asimila noi state. În decembrie 2006 va fi prezentat un raport al Comisiei asupra extinderii.

f) Uniunea Europeană în lume

În documentul menit a deveni Proiectul cetăţenilor s-a menţionat nevoia unei Europe eficiente pe scena internaţională, apreciindu-se că interdependenţa care se manifestă la nivel mondial creează noi posibilităţi de afirmare a valorilor şi intereselor europene şi a întărit susţinerea publicului în favoarea unei intervenţii externe comune. Lipsa unei reglementări instituţionale nu a împiedicat Uniunea Europeană să joace un rol crescut la nivel mondial.

· În viitor se va impune o mai bună utilizare a mijloacelor colective în domeniul apărării, mobilizând resurse operaţionale şi de cercetare etc. Ca actor mondial, Europa nu reprezintă o simplă sumă de componente, ci se impune ca statele membre şi instituţiile să acţioneze împreună în domenii ca:

· stabilirea obiectivelor şi găsirea soluţiilor eficiente, ţinând cont de numărul crescut al partenerilor şi sarcinilor ce revin Uniunii Europene în exterior. Va fi necesară stabilirea clară a priorităţilor şi a mesajului legat de ceea ce se va realiza în viitor. O prioritate deosebită va fi elaborarea unei politici europene de vecinătate, ca mijloc de promovare a stabilităţii şi prosperităţii în ţările din jurul Europei.

· coerenţa utilizării de către Uniunea Europeană a unor variate instrumente de politică externă, precum cooperarea pentru dezvoltare, ajutorul umanitar, dialogul politic etc. Important este a ţine cont de relaţia dintre politica internă şi externă a Uniunii Europene, în domenii ca mediul, energia, migraţia sau securitatea. Până la sfârşitul acestui an, Comisia Europeană va propune o nouă abordare referitoare la competitivitatea externă care va acoperi probleme precum îmbunătăţirea accesului pe pieţe externe, priorităţi noi pe piaţa comercială, investiţiile, promovarea normelor ridicate în domeniul social, mediu, concurenţă etc.;

· coordonarea activităţii statelor membre, a instituţiilor europene, pentru o acţiune externă mai eficientă.

Comisia Europeană va prezenta un document referitor la strategia în domeniul relaţiilor externe, formulând propuneri legate de mijloacele existente în tratatele actuale, în special privind îmbunătăţirea complementarităţii şi coordonării acţiunilor Comisiei cu cele ale celorlalte instituţii europene şi cu statele membre.

g) Un buget pe măsura proiectului

Comisia Europeană a reafirmat că bugetul european reprezintă o exprimare concretă, printre cele mai importante, ale obiectivelor politice ale Uniunii Europene. Pentru desfăşurarea acestui proiect, este indispensabil un buget corespunzător pentru domenii ca asigurarea securităţii, inovaţie şi cercetare, reforma politicii de coeziune, de creştere economică şi solidaritate în cadrul Uniunii Europene. Deciziile referitoare la resurse şi cheltuielile Uniunii Europene trebuie să obţină consensul, mai ales, în problema relaţiei între nivelul comunitar şi cel naţional.

h) O Europă bazată pe parteneriat: subsidiaritate, deschidere

Conform opiniei că “la un nou proiect, este necesar un nou parteneriat”, în document se afirmă că Uniunea Europeană este un tip de organizare unic, complex, în care se împart puterile şi responsabilităţile, rămânând fidelă unor principii fundamentale: transparenţa, deschiderea, încrederea. În acest scop, Uniunea Europeană trebuie:

· să respecte principiul subsidiarităţii, colaborând cu statele membre, cu parlamentele naţionale, regiunile, administraţiile comunale şi locale, partenerii sociali şi societatea civilă, astfel încât prosperitatea să fie în beneficiul tuturor;

· să reducă birocraţia la minimum necesar, recurgând la analize de impact, în scopul de a facilita activitatea companiilor şi cetăţenilor. În scopul asigurării unei mai bune reglementări, în anul 2006, Comisia Europeană va lansa o serie de propuneri;

· să fie mai deschisă şi mai transparentă faţă de cetăţeni, sprijinind Iniţiativa Europeană pentru Transparenţă şi  accesul la documente.

În document s-a precizat că parteneriatul înseamnă colaborare eficace a instituţiilor comunitare, în vederea realizării unor obiective comune şi îndreptându-se spre cetăţeni (unul din obiectivele-cheie ale noii politici în domeniul comunicării
).

În acelaşi timp, instituţiile europene trebuie să colaboreze mai strâns cu partenerii de la nivel naţional. Guvernele naţionale au o responsabilitate deosebită pentru buna funcţionare a Uniunii Europene. În fiecare etapă se vor desfăşura consultări prealabile elaborării politicilor. Parlamentele naţionale trebuie să fie asociate în procesul definirii şi aplicării politicilor europene, ajutând la adaptarea acestora la condiţiile diverse şi, astfel, la aplicarea lor mai eficientă.

În acest scop, Comisia Europeană doreşte să transmită direct noile propuneri şi documente de consultare către parlamentele naţionale, invitându-le să-şi exprime punctul de vedere, în scopul optimizării procesului elaborării politicilor.
i) Către o reglementare instituţională

Conform documentului elaborat de Comisia Europeană, Uniunea Europeană trebuie să asigure participarea tuturor instituţiilor la realizarea Proiectului pentru cetăţenii europeni. Încă din 2001, Declaraţia de la Laeken menţiona nevoia unei noi abordări transparente, eficace şi democratice a politicii comunitare. Această declaraţie a stat la baza lansării lucrărilor Convenţiei Europene şi Conferinţei interguvernamentale care au urmărit elaborarea şi adoptarea Tratatului Constituţional. Comisia Europeană apreciază că, după 5 ani, obiectivele Declaraţiei de la Laeken sunt mai actuale ca oricând.

În iunie 2005, şefii de state şi guverne au convenit să realizeze o evaluare globală a dezbaterilor naţionale în primul semestru al anului 2006 şi să decidă modul în care vor acţiona în viitor.

În Comunicarea intitulată “Perioada de reflecţie şi planul D”
, Comisia Europeană a analizat problemele puse în cadrul acestor  dezbateri. Cetăţenii europeni au recunoscut că problemele din interiorul şi exteriorul Uniunii trebuie abordate la nivel european. Ei au apreciat că preocuparea europeană pentru locurile de muncă şi securitate constituie un răspuns specific la globalizare şi implică o viziune clară, de perspectivă.

În document s-a apreciat că, referitor la Tratatul Constituţional, au fost elaborate mai multe soluţii şi este nevoie de un consens asupra drumului de urmat în viitor.

S-a apreciat, totodată, că acest climat de încredere şi reconciliere între cetăţeni şi Uniunea Europeană poate fi creat prin sublinierea rezultatelor concrete obţinute prin răspunsul la nevoile concrete şi aspiraţiile acestora. În acest sens, Comisia Europeană a făcut următoarele propuneri:

· trebuie continuat demersul reflecţiei pentru a optimiza rezultatele. Uniunea Europeană va continua eforturile pentru realizarea Proiectului cetăţenilor printr-un dialog continuu şi prin aplicarea Planului D.

· Uniunea Europeană ar trebui să valorifice mai eficient tratatele deja existente, fără să anticipeze asupra viitorului Tratatului Constituţional;

· în paralel, Consiliul European ar trebui să decidă o apropiere graduală în vederea adoptării unei viitoare reglementări instituţionale;

· o etapă importantă va fi adoptarea unei Declaraţii care să reafirme valorile şi obiectivele Europei şi prin care să se angajeze să obţină rezultate concrete. Declaraţia ar putea fi adoptată anul viitor, la a 50-a aniversare a semnării Tratatului de la Roma. Ea va fi semnată de Comisia Europeană şi de Parlamentul European. Declaraţia va fi baza deciziilor viitoare ale Consiliului European.

În concluzie, se poate constata că Uniunea Europeană a fost capabilă să asigure pacea, prosperitatea şi securitatea şi va continua să răspundă nevoilor şi aşteptărilor noilor generaţii de europeni. Pentru aceasta este nevoie de un nou elan pentru definirea proiectului cetăţenilor, care ar trebui să conţină propunerile lor proprii. În contextul actual, se impun noi garanţii de securitate şi libertate, precum şi o prezenţă mai eficace a Uniunii Europene în lume. În acest scop, Uniunea Europeană va acţiona în parteneriat, prin angajamentul instituţiilor sale, dar şi al oricărui cetăţean interesat de succesul Europei, la consolidarea şi reînnoirea încrederii în Uniunea Europeană. 

3. Comunicarea Comisiei Europene către Consiliul European: Perioada de reflecţie şi Planul D

a) Perioada de reflecţie asupra viitorului Europei

Comisia Europeană a lansat recent un document referitor la Perioada de reflecţie asupra viitorului Europei şi Planul D de dezbatere cu cetăţenii europeni asupra temelor majore comunitare.

După respingerea proiectului Constituţiei Europene în Franţa şi Olanda, această perioadă de reflecţie a devenit necesară şi a implicat analizarea votului negativ al cetăţenilor acestor ţări. Sondajele Eurobarometru
 au arătat că votul a avut o determinare complexă, în care un rol esenţial l-a avut situaţia economică şi socială din ţara respectivă. 

În acest context, Consiliul European a adoptat o declaraţie referitoare la necesitatea lansării unei perioade de reflecţie asupra acestor probleme şi a unor dezbateri în care să fie implicaţi cetăţenii, societatea civilă, partenerii sociali, parlamentele naţionale, partidele politice şi instituţiile europene.

Comisia Europeană a lansat deja iniţiativa elaborării unui Proiect al cetăţenilor menit a surprinde problemele acestora şi raportul lor cu Uniunea Europeană. Acesta a completat Planul D-Democraţie, Dialog şi Dezbatere, lansat în decembrie 2005.

În document se apreciază că, până în luna iunie 2006, dezbaterile naţionale legate de viitorul Europei au pus în evidenţă probleme şi “lecţii” ce ar trebui luate în considerare în legătură cu procesul comunicării cu cetăţenii europeni. Aceste concluzii au fost cuprinse într-un raport, completat de un Eurobarometru pe tema viitorului Europei.

Acest proces al comunicării şi dezbaterii cu cetăţenii va continua, fiind premisa realizării unei reforme a procesului democratic european, pe termen lung.

Problemele importante aflate în dezbatere şi analizate în Raport şi în Eurobarometru
 au fost:

· dezvoltarea economică şi socială a Europei în legătură cu care cetăţenii europeni s-au declarat, în general, fericiţi să trăiască în ţările lor, având însă o viziune pesimistă asupra viitorului;

· impactul globalizării a fost considerat cheia dezbaterilor naţionale şi a discuţiilor on-line care au vizat mai ales efectul asupra şomajului şi prosperităţii cetăţenilor. În acest context, s-a apreciat că este necesar ca Europa să fie mai competitivă şi mai productivă, într-o societate în care mult mai mulţi cetăţeni au o vârstă respectabilă; că trebuie evitat efectul negativ al globalizării asupra protecţiei sociale; că ar trebui valorificate, în sens pozitiv, oportunităţile oferite de globalizare pentru companiile europene naţionale şi pentru dinamizarea economiei europene;

· protecţia socială, în care un loc important a fost acordat reformei sistemului de pensii, a securităţii sociale şi sistemelor de sănătate. Cetăţenii europeni au apreciat că, deşi s-au desfăşurat politici comunitare la nivel european, liberalizarea serviciilor a fost predominantă. Cetăţenii europeni consideră că Uniunea Europeană poate aplica modelul social specific, pentru a-l proteja împotriva efectelor negative ale globalizării.

· libertatea de mişcare a muncitorilor a reprezentat una dintre cele mai sensibile teme ale dezbaterilor naţionale. În ţările nou intrate în Uniune, problemele complementare au fost cele legate de zona euro şi de sistemul Schengen;

· rolul Uniunii Europene a fost apreciat de cetăţeni, în general, ca fiind pozitiv. Un rol deosebit au fondurile europene, mai ales accesarea fondurilor structurale şi de coeziune. În unele ţări, precum Spania, a fost remarcată scăderea acestor fonduri;

· cooperarea în domeniul inovaţiei, al promovării egalităţii de tratament a femeilor, a protecţiei mediului au fost apreciate deosebit de pozitiv;

· din dezbaterile naţionale şi din cercetările sociologice a reieşit faptul că cetăţenii europeni au criticat reglementarea excesivă de la nivel comunitar şi birocraţia. În unele state au fost puse în evidenţă deficitul democratic şi lipsa de transparenţă a activităţilor instituţiilor europene. În alte ţări, a fost semnalată lipsa egalităţii de tratament şi a rolului diferit în luarea deciziilor.

În urma cercetărilor, au fost remarcate carenţe importante de cunoaştere şi înţelegere a funcţionării Uniunii Europene, a instituţiilor şi rolului lor, precum şi în comunicarea acestora cu cetăţenii.

Dezbateri intense s-au desfăşurat în legătură cu posibila aderare a Turciei la Uniunea Europeană. Extinderea Uniunii Europene a fost, de altfel, o temă importantă a dezbaterilor, 55% dintre cetăţeni apreciind acest proces drept pozitiv. În viitor, însă, continuarea acestui proces este considerat dificil de 63% dintre cetăţeni.

În numeroase ţări, cetăţenii s-au referit la necesitatea lansării unor iniţiative comune de politică externă, pentru afirmarea unei Europe puternice în lume şi pentru promovarea păcii şi democraţiei.

În Finlanda şi Letonia, cetăţenii au cerut o mai strânsă cooperarea între Uniunea Europeană şi Rusia.

Din dezbateri a reieşit clar tendinţa activităţilor viitoare ale Uniunii Europene: mai multe “activităţi concrete şi mai puţine cuvinte”. Aceste acţiuni vor răspunde aşteptărilor puternice ale cetăţenilor ca Europa să fie un proiect politic al păcii şi solidarităţii, al libertăţii şi justiţiei.

Pentru majoritatea cetăţenilor, Uniunea Europeană are menirea să protejeze modelul european în lume, să lupte împotriva terorismului, să protejeze mediul înconjurător.

În dezbateri, cetăţenii s-au arătat mai interesaţi de politicile concrete ale Uniunii Europene decât de probleme instituţionale complexe şi abstracte.

Dilema constituţională legată de rolul instituţiilor şi al Tratatului Constituţional în viitorul construcţiei europene a fost în centrul dezbaterilor europene (25% dintre europeni au afirmat clar că Tratatul Constituţional va avea un rol pozitiv pentru viitorul Europei).

În concluziile documentului, s-a afirmat clar că dialogul democratic va continua şi în perioada de reflecţie, urmând să fie realizate cele 13 acţiuni incluse în Planul D, din octombrie 2005.

În cooperare cu statele membre, Uniunea Europeană va lansa noi iniţiative, mai ales după ce a asimilat “lecţiile” acestor dezbateri: rolul constructiv al contribuţiilor statelor, regiunilor şi nivelului local, o contribuţie deosebită au avut parlamentele naţionale. Forumurile interparlamentare organizate de Parlamentul European şi Parlamentul Austriei, din 8-9 mai 2006, au pus în evidenţă necesitatea şi rolul pozitiv al discuţiilor la nivel parlamentar, datorită legăturii dintre proiectul european şi cei aleşi de cetăţenii europeni. Comitetul Regiunilor şi Comitetul Economic şi Social au antrenat regiunile şi partenerii sociali în dezbaterea deciziilor Uniunii Europene, realizând astfel feed-back-ul necesar perfecţionării activităţii acesteia. Un rol deosebit l-au avut tinerii, care s-au arătat decişi să deţină un rol important şi activ în dezvoltarea Europei.

Dezbaterile au arătat că, deşi cetăţenii cunosc mai puţine lucruri despre Uniunea Europeană, sunt mult mai interesaţi şi au mari aşteptări legate de politicile desfăşurate de aceasta. În concluzie, s-a considerat că Uniunea Europeană ar trebui să implice cetăţenii, la toate nivelele, în procesul elaborării acestor politici.

b) Bilanţul activităţilor desfăşurate în cadrul Planului D

Comisia Europeană s-a angajat să coopereze strâns cu celelalte instituţii europene şi cu statele membre. Comisia a considerat că rolul iniţiativelor cetăţenilor şi al feed-back-ului vor trebui luate în considerare încă din momentul formulării politicilor.

Referitor la Planul D, documentul elaborat de Comisia Europeană cu privire la perioada de reflecţie a cuprins, în anexe, un bilanţ al acţiunilor implementate în perioada octombrie 2005 - aprilie 2006. Acest bilanţ a arătat că, în această perioadă, preşedintele şi membrii Comisiei Europene au efectuat:

· în domeniul dezbaterilor publice, 100 de vizite în statele membre, pentru a angaja dezbateri reale referitoare la viitorul Europei şi pentru a desfăşura numeroase activităţi concrete iniţiate de Comisie în statele membre;

· vizitele comisarilor europeni în diferite parlamente naţionale (100 de vizite numai în anul 2005) şi participarea acestora la dezbateri în plenul forumurilor legislative;

· zilele porţilor deschise organizate de toate reprezentantele Comisiei Europene în statele membre (conferinţe, briefinguri de presă, prezentări tematice etc.). Au fost deschise, de asemenea, centre permanente Europe Direct pentru publicul larg, în domeniul promovării participării cetăţenilor la procesul democratic;

· consultări efective cu cetăţenii, mai ales referitoare la Cartea Albă a politicii de comunicare, adoptată în februarie 2006
. În cadrul acestor consultări, până în luna mai 2006 au fost înregistrate peste 500 de contribuţii valoroase pe această temă;

· evenimente transnaţionale, la care au participat 4-5 state membre şi în care s-au organizat dezbateri pe diferite teme;

· în vederea aplicării Iniţiativei Europene pentru Transparenţă, Comisia Europeană a deschis, în 2005, un registru public în care s-au înscris grupurile de experţi care asigură asistenţa Comisiei Europene în elaborarea unor acte normative la nivel comunitar.
 La 3 mai 2006, Comisia Europeană a adoptat Cartea Verde care reglementează activitatea de lobby şi accesarea fondurilor europene în domeniul asigurării condiţiilor pentru desfăşurarea dezbaterilor asupra politicilor;

· anchetele Eurobarometru pe tema viitorului Europei în cele 25 de state membre ale Uniunii Europene;

· discuţii on-line pe forumul “Dezbaterea Europa” (Debate Europe), în 20 de limbi, în martie 2006.
 Până în luna mai, s-au înregistrat 5354 contribuţii ale cetăţenilor;

· acţiunea Springs Day Europe 2006, lansată în ianuarie 2006, în cadrul căreia au fost organizate focus-grupuri pe teme europene la care au participat tineri din 7354 şcoli europene;

· în domeniul parteneriatului cu instituţiile europene şi cu alte organizaţii europene: cooperarea cu alte instituţii europene şi organisme realizate în cadrul Grupului Interinstituţional de Informare (IGI) în vederea organizării unor acţiuni concrete din Planul D.

Un rol deosebit a avut cooperarea strânsă între Parlamentul European şi parlamentele naţionale cuprinse în Strategia Politică Anuală şi în Programul Legislativ Anual. Comisia Europeană a primit reacţii şi contribuţii importante de la parlamentele naţionale, valorificate încă din fazele premergătoare elaborării normelor comunitare.

În concluzia bilanţului, Comisia Europeană a precizat că Planul D nu reprezintă o iniţiativă legată strict de adoptarea Constituţiei Europene, ci urmăreşte să intensifice dialogul dintre instituţiile europene şi cetăţeni, în procesul luării deciziilor.

Documentul apreciază că această amplă dezbatere se realizează şi se va realiza cu implicarea statelor membre ale Uniunii Europene, întrucât ea este vie şi eficientă, mai ales la nivel naţional.

Planul D este un exerciţiu pe termen lung, care utilizează noi metode de comunicare cu cetăţenii, la toate nivelele. În cadrul acestor dialoguri, Comisia Europeană a încercat să promoveze multinaţionalismul, astfel încât să poată fi redat specificul fiecărui stat în parte.

